Välispiire tohib ületada ainult piiriületuskohtades, nn ametlikes piiripunktides, vastavalt kindlaksmääratud ajagraafikule. Piiripunktide loetelu on toodud üldkäsiraamatu lisas. Kõnealuses dokumendis tehakse erandeid kohaliku piiriliikluse osas. 20. detsembril 2006.  aastal võtsid Euroopa Parlament ja nõukogu vastu määruse, millega määratletakse välispiiride ületamise suhtes kohaldatav õiguslik raamistik (Euroopa Parlamendi ja nõukogu 20. detsembri 2006. aasta määrus (EÜ) nr 1931/2006, millega kehtestatakse maismaal liikmesriikide välispiiril toimuva kohaliku piiriliikluse eeskirjad ning muudetakse Schengeni konventsiooni sätteid, ELT L 405, 30.12.2006). Kõnealuses dokumendis sätestatakse paindlikumad tingimused, mis soosivad piirialal seaduslikult elavaid isikuid. Eriti just 9. septembri 2002. aasta teatisele järgnenud ettepanekus tutvustatakse erilist L-viisat (kohaliku piiriliikluse jaoks), mille omandamise kord ei ole nii range kui tavaliste Schengeni viisade puhul.